कविता की भाषा सहज होनी चाहिए. भाषा ऐसी हो जिसमें खुलेपन की आड़ लेकर ‘कविता’ को नग्न न किया जाये. अनेक कवि अपनी सहज भाषा के साथ फैंटेसी की चमक पैदा करते हैं. इसके साथ ही लोक गाथाओं का सानिध्य भी पा लेते हैं. एक बहुत मूल्यवान प्रसंग है. फिराक साहब का साक्षात्कार कुछ लोग ले रहे थे. किसी से उनसे पूछा आपकी दृष्टि में विश्व का सबसे महान ग्रन्थ कौन-सा है? फिराक जी ने उत्तर दिया, ‘रामचरितमानस’, क्योंकि रामचरितमानस सबसे सहज ग्रन्थ है और सहज लिखना बहुत कठिन होता है, और उस जमाने के सारे भक्त कवि बड़े सहज थे.